פילוסופיה, מדע ותרבות דיגיטאלית

**מכון כהן להיסטוריה ופילוסופיה של המדעים והרעיונות, אוניברסיטת תל אביב**

**דף עזר לסטודנט/ית התכנית המרוכזת 1659 שנת תש"פ**

סטודנט/ית יקר/ה!

שים/י לב לנהלים הבאים בכל הנוגע להגשת עבודות גמר בקורסי התכנית, רפרט או סמינריונית ודאג/י :

**נושא לעבודת הגמר:**

בין אם מדובר בעבודת רפראט או בעבודה סמינריונית , הנושא חייב להיות בתיאום ובאישור המרצה בקורס. סעיף 80 בתקנון האוניברסיטה קובע שכל עבודת בית ועבודה סמינריונית המוגשת על-ידי סטודנט/ית חייבת להיות **עצמאית** ופרי עטו/ה (ללא שותפים). כל מובאה או ציטטה מדברי אחרים חייבת להיות מסומנת ככזאת, תוך **ציון המקור**. כל הצגה של טענות, רעיונות, ניתוחים וכיוצא בזה הלקוחה ממקור אחר מחיבת **הפניה** בהערת שוליים או באופן דומה לאותו מקור. **אסור לסטודנט/ית להגיש עבודת-בית או עבודה סמינריונית זהה או דומה לעבודה שהוגשה על-ידו/ה בקורס אחר**.

**הגשת עבודת רפרט וסמינריון:**

* **כל עבודה צריכה להיות מוגשת דרך המזכירות – אין להגיש עבודה ישירות למרצה.**

יש להגיש את העבודה הסופית והמאושרת בעותק מודפס או דיגיטלי, בהתאם **לבקשת המרצה בקורס**, לשולמית מזכירת התכנית, אם המרצה מבקש לשלוח אותה גם אליו. יש לכך השלכות על רישום הציונים ועל הזכאות לתואר.

* אם המרצה ביקש/ה עותק מודפס, יש להגישו למזכירות התכנית בחדר 435, או לשים את העבודה בתיבה שליד חדר 435. המזכירות תדאג להעביר את העבודה לידי המרצה.
* אם המרצה ביקש/ה עותק דיגיטלי, יש לשלוח את העבודה לכתובת הדואר האלקטרונית של המרצה עם העתק לדוא"ל של מזכירת התכנית.

**לידיעה**, על פי נהלי האוניברסיטה, מזכירת התכנית מחתימה בחותמת *התקבל* ומציינת תאריך הגשה של עבודות רפרט ועבודות הסמינריוניות, המוגשות על ידי הסטודנט/ית. במקביל מזינה את הנתונים במערכת מחשב פנימית .

הסטודנט/ית יכול/ה לראות באזור האישי את מועד הגשת העבודה, הציון, וכיו"ב.

את העבודה יש להגיש עם עמוד שער אחיד המצורף למייל זה. **נא להקפיד למלא את כל הפרטים בעמוד השער ולציין אם זו עבודת רפרט או סמינריונית**.

**מועדי הגשת עבודות:**

על פי נהלי האוניברסיטה חובה להגיש את העבודות בזמן.

אלה מועדי ההגשה של סטודנט/ית בתוכנית המרוכזת:

**סמסטר א':** יום רביעי, 5 באוגוסט 2020,

**סמסטר ב':** יום ראשון, 1 בנובמבר 2020,

**סמסטר קיץ :** יום חמישי 31 בדצמבר 2020 ( מועד זה הינו מאוחר יותר משאר התלמידים באוניברסיטה)

**בקשה לאורכה במועד הגשת עבודות**:

במקרה של נסיבות מיוחדות בהן לא מתאפשר לסטודנט/ית להגיש את העבודה בזמן, יש להגיש בקשה לדחיית תאריך ההגשה **בטופס** המתאים המצורף למייל זה.

את הבקשה לאורכה יש להגיש **לפני המועד המיועד** להגשת העבודה. על הבקשה להיות מנומקת, ויש לצרף לה מסמכים רלוונטיים כגון: אישורים רפואיים, אישור מילואים, וכדומה.

בקשת דחייה עד לשבועיים תועבר לוועדת הוראה של התוכנית. בקשת דחייה מעבר לשבועיים תועבר להחלטה של ועדת הוראה פקולטתית.

**הגשת עבודות משותפות:**

**מותר להגיש בזוג עבודת רפרט בלבד**, ולא יותר משתי עבודות רפרט, וזאת בכפוף להסכמה בכתב של המרצה. את האישור יש לקבל **לפני** כתיבת העבודה ולהעבירו למזכירות התוכנית.

**שים/י לב: לא ניתן להגיש עבודה סמינריונית בזוג!** עבודה סמינריונית שתוגש בזוג תיפסל עבור שני המגישים/ות.